Wrocław

**Wrocław** (saksa *Breslau*, ladina *Vratislavia*, tšehhi *Vratislav*) on linn Poola lääneosas, Alam-Sileesia vojevoodkonna halduskeskus. See on Sileesia ajalooline pealinn. Elanike arv on 2024. aasta seisuga 673 531, millega on see Poola suuruselt kolmas linn. Wrocławi linna elanike arvu hindab Wrocławi linnavalitsus 893 506 inimesele.

Wrocław asub Odra jõe ääres Sileesia tasandikul Läänemerest 350 km kaugusel lõunas ja Sudeedidest 40 km kaugusel põhjas. Läbi linna voolab viis suuremat jõge. Wrocławis on umbes 220 silda.

2016. aastal oli Wrocław koos Hispaania linna Donostiaga Euroopa kultuuripealinn. 2016. aastal oli Wrocław lisaks ka maailma raamatupealinn.

## Ajalugu

Wrocławit on kirjalikult esmamainitud 1000. aastal. Oletatakse, et linn on nime saanud Böömimaa hertsogi Vratislav I järgi. 10. sajandil kuulus Wrocław Piastide dünastiale. Piastide linnus asus esialgu kunagisel Toomsaarel (poola keeles *Ostrów Tumski*). Hiljem laienes linn Odra vasakule kaldale, kus asub keskaegne vanalinn.

Linnaõigused sai Wrocław 1214. aastal. Linn on olnud ajaloo jooksul Poola kuningriigi, Saksa-Rooma keisririigi Tšehhi kuningriigi, Austria Habsburgide monarhia, Preisi kuningriigi ja Saksamaa valduses. Breslau oli 1000. aastal asutatud katoliku kiriku Breslau (Wrocławi) piiskopkonna keskus.  Wrocław (tolleaegse nimega Breslau) kuulus Saksamaa koosseisu kuni 1945. aastani. Potsdami konverentsi otsuse kohaselt anti linn Poolale. Saksa elanikkond asustati ümber Saksamaale ja Wrocław asustati poolakatega.

## Elanike arv
* 2005 – 633 700
* 2009 – 632 200
* 2015 – 634 404
* 2024 – 673 531

## Haridus

Linnas tegutsevad Wrocławi Ülikool ja Wrocławi Tehnikaülikool.

## Vaatamisväärsused
Wrocław on rikas ajalooliste ja kultuuriliste vaatamisväärsuste poolest. Linna südameks on maaliline turuplats (Rynek), mida ümbritsevad värvikad kaupmehemajad ja mille keskel asub gooti stiilis raekoda. Linna vanim osa on Katedraalisaar (Ostrów Tumski), kus paikneb ka 13.–14. sajandist pärinev gooti stiilis Wrocławi katedraal – üks linna tähtsamaid sümboleid. Oluliste vaatamisväärsuste hulka kuulub ka UNESCO maailmapärandi nimistusse kuuluv Hala Stulecia ("Sajandi saal"), mis on silmapaistev modernistliku arhitektuuri näide.

Wrocławis tegutseb mitmeid muuseume, sealhulgas rahvusmuuseum, ülikooli muuseum, loodusloomuuseum, arhitektuurimuuseum ja linnamuuseum, mis pakuvad mitmekesist ülevaadet linna ajaloost ja kultuurist. Lisaks on linn tuntud oma ainulaadsete väikeste pronksskulptuuride – Wrocławi päkapikkude – poolest, mida võib leida sadades kohtades üle linna ning mis on saanud üheks Wrocławi armastatumaks sümboliks. 

1865. aastal asutatud Wrocławi loomaaed on Poola vanim loomaaed.


Wroclaw - Hala Stulecia 03a.jpg|Hala Stulecia
Rynek_Starego_Miasta_We_Wroclawiu_(152991773).jpeg|Wrocławi kesklinn 


## Transport
Wrocławi kesklinnast umbes kümne kilomeetri kaugusel edelas asub Wrocławi Mikołaj Koperniku lennujaam.

2018. aastal läbis Wrocław Główny raudteejaama 21,2 miljonit reisijat, millega oli raudteejaam Poolas esikohal.

Ühistransport põhineb Wrocławis bussi- ja trammiliinidel.

## Sport
Linnas tegutseb spordiklubi Wrocławi Śląsk. Wrocławi Śląski jalgpallimeeskond on tulnud kaks korda Poola meister. Jalgpallivõistkonna kodustaadion on Wrocławi linnastaadion. Wrocławi Śląski korvpallimeeskond on 17 meistritiitliga Poola edukaim. Wrocławi Śląski käsipallimeeskond on tulnud Poola meistriks 15 korda.

## Sõpruslinnad

* Batumi, Gruusia (2019)
* Breda, Holland (1991)
* Charlotte, USA (1991)
* Dresden, Saksamaa (1991)
* Guadalajara, Mehhiko (1995)

* Hradec Králové, Tšehhi (2003)
* Kaunas, Leedu (2003)
* Lille, Prantsusmaa (2013)
* Lviv, Ukraina (2002)
* Oxford, Suurbritannia (2018)

* Ramat-Gan, Iisrael (1997)
* Reykjavík, Island (2017)
* Vienne, Prantsusmaa (1990)
* Wiesbaden, Saksamaa (1987)

## Viited

## Välislingid

* Linna koduleht